Nota de premsa – 09/09/18

**Crespo i Llorente (K1H), en el top 10 de la final de la Copa del Món de Canoe Eslàlom de la Seu d’Urgell**

**En el tercer i últim dia de competició, 2 dels 6 palistes espanyols que han participat aquest matí a la Copa del Món, en les modalitats de canoa femenina (C1D) i caiac masculí (K1H), han passat a la final.**

**Ahir, dissabte 8 de setembre, l'equip espanyol va fer un bon paper amb la plata en caiac femení (K1D), gràcies al segon lloc de Maialen Chourraut (or en els passats Jocs Olímpics de Rio 2016), i amb el novè lloc del jove Miquel Travé en canoa masculina (C1H).**

Diumenge 9 de setembre, el Parc Olímpic de la Seu d'Urgell ha acollit el tercer i últim dia de la darrera prova del circuit de la Copa del Món de Canoe Eslàlom, després de passar per **Liptovsky Mikulas** (Eslovàquia), del 22 al 24 de juny; **Cracòvia** (Polònia), del 29 de juny a l’1 de juliol; **Augsburg** (Alemanya), del 6 al 8 de juliol i **Tacen** (Eslovènia), del 31 d’agost al 2 de setembre.

Durant la jornada de diumenge, s'han disputat les semifinals i finals de les modalitats de **canoa dones (C1D)** i **caiac homes (K1H)**. En aquest sentit, la capital de l'Alt Urgell ha estat testimoni no només dels guanyadors de la cinquena Copa del Món d'aquesta temporada, sinó que també ha donat a conèixer als vencedors de tot el circuit en ambdues disciplines.

La jornada ha començat amb les semifinals d'ambdues modalitats, en què han participat les 30 millors de C1D i els 40 millors de K1H. De tots aquests competidors, només 10 han passat a les finals de cadascuna de les modalitats, les quals també s'han disputat al migdia.

**Caiac masculí (K1H), a tocar del podi**

La semifinal d'aquesta modalitat ha comptat amb el major nombre de participants: 40, dels quals tan sols han pogut passar a la final 10. Després d’unes molt bones classificatòries durant la jornada de divendres 7, dos dels tres esportistes de la RFEP han aconseguit passar a la final. **David Llorente**, de 21 anys i del club Rio Eresma, ha pogut passar a la final en segon lloc (94,15 segons), després d’una espectacular baixada. El seu company d’equip **Joan Crespo**, de 30 anys i del club Santiagotarrak, ha finalitzat en quarta posició (94,32 segons). El tercer integrant, **Samuel Hernanz** (32 anys), de l’ATSS ha finalitzat 18è amb un temps de 97,18 segons. Després d'aquest resultat, Hernanz es troba 29è amb 94 punts en el rànquing de Copa del Món.

Ja a la final, Crespo ha finalitzat sisè, amb 95,93 segons, el que el situa en lloc número 22 del rànquing amb 116 punts. Per la seva banda, Llorente ha obtingut la desena plaça (208,43 segons) i es troba en 27è lloc en el rànquing amb 101 punts. Un cop acabada la final, Llorente ha analitzat la competició: “He fet una semifinal sense arriscar molt i he anat a la final amb la idea d’anar a per totes. Només el fet d’estar a la final ja és positiu perquè encara sóc jove. Poder competir amb els millors ha estat molt maco”. Pel que fa a la baixada de la final, ha assegurat que “ja des del principi no ha sortit del tot bé, lluitant molt amb l’aigua. Ara és moment de mirar cap al Mundial de Brasil, que es disputarà del 25 al 29 de setembre. Encara queda molt camí per recórrer i no em conformaré amb això”.

El podi d’aquesta Copa del Món ha estat format per l’or de l’italià **Giovanni De Gennaro** (26 anys) amb 93,28 segons, la plata de l’australià **Lucien Delfour** (29 anys) amb 93,87 segons i el bronze del txec **Jiri Prskavec** (25 anys) amb 95,62 segons.

El txec **Jiri Prskevec** (25 anys) ha estat el vencedor de tot el circuit amb 304 punts. En segon lloc ha quedat el francès **Mathieu Biazizzo** (27 anys) amb 242 punts i tercer ha estat el també txec **Vit Prindis** (29 anys) amb 222 punts.

**L’equip femení de canoa (C1D) es queda a les portes de la final de la Copa del Món**

Les tres participants espanyoles en C1 que es van classificar divendres 7 per a les semifinals de diumenge no han superat el tall de les 10 més ràpides.

**Miren Lazkano**, de 21 anys i del club Atlético San Sebastián (ATSS), s’ha quedat a les portes al quedar en 14a posició, amb un temps de 124,00 segons, resultat que s’ha traduït en una 17a posició en el rànquing de Copa del Món amb 129 punts. **Núria Vilarrubla**, de 26 anys i club Cadí Canoe-Kayak, ha fet una molt bona baixada, però al sortir d’una de les portes amb remuntada del final del recorregut, no ha calculat bé la trajectòria per anar a la següent porta. Amb un temps de 136,50 segons ha finalitzat 23a**.** El resultat d'avui la situa 14a del rànquing de Copa del Món, amb 153 punts. Ara l’objectiu de Vilarrubla és fer un bon resultat en el Mundial que es disputarà a finals de setembre a Rio, on, segons ha comentat, “arribaré amb moltes ganes, ja que serà la meva primera vegada allà i tinc clar que estic en un bon moment de forma i que estem treballant bé i amb possibilitats de podi, sent conscients que tenim rivals molt fortes com Jessica Fox, que ha demostrat una gran contundència remant a un nivell excel·lent".

**Klara Olazabal** (193,13 segons), de 20 anys i del club Santiagotarrak, amb una penalització de 50 segons, ha quedat 30a. Pel que fa al rànquing de Copa del Món, ocupa el 23è lloc amb 81 punts.

El podi de la final de la Copa del Món ha estat format pel primer lloc de l’australiana **Jessica Fox** (24 anys) amb 111,14 segons, per la segona posició de la britànica **Mallory Franklin** (24 anys) amb 112,18 segons i pel tercer lloc de l’austríaca **Nadine Weratsching**, de 20 anys (114,72 segons).

**Jessica Fox** ha estat la vencedora de tot el circuit de Copa del Món de canoe eslàlom 2018 amb 360 punts, al guanyar les 5 Copes del Món de la temporada, seguida de **Mallory Franklin** amb 243 punts i l’austríaca **Viktoria** **Wolffhardt** (24 anys) amb 242 punts.

**Declaracions**

L'alcalde de la Seu d'Urgell, **Albert Batalla**, ha seguit durant tot el cap de setmana la competició i ha explicat que ha vist "molt bona organització de nou, tenint en compte que era un repte important ja que de cara al setembre 2019 organitzem el Mundial de Canoe Eslàlom i aquesta Copa del Món ha estat el tret de sortida d'un any frenètic que ens espera com a ciutat bolcada en l'esport com es pot veure per la quantitat d'espectadors que avui ha vingut a veure la prova directament aquí el canal del Parc Olímpic del Segre".

El president de la Real Federación Española de Piragüismo (RFEP), **Juan José Román Mangas**, ha afirmat que “estem gairebé satisfets amb els resultats de la Copa del Món, tenint en compte que és la final del circuit, que al pròxim any aquest canal de la Seu és classificatori per als Jocs, i que la competició d'avui és prèvia al Mundial de Rio, on tothom està en molt bona forma. Jo crec que el color de l'equip en aquest període final de la temporada, just abans del Mundial, és bastant satisfactori. Ara només toca esperar i veure com es desenvolupa la preparació a Rio i quins resultats obtenim”.

Per la seva banda, el director esportiu de la Copa del Món de Canoe Eslàlom, **Ramon Ganyet**, s’ha mostrat entusiasmat per la celebració del Mundial que acollirà la Seu el setembre del 2019. “Es tracta d’una competició que implica un volum més elevat de gent i requereix una complexitat més gran que una Copa del Món. A més, en el nostre cas, l’organització serà per doble, ja que acollirem les classificatòries, semifinals i finals tant de canoe eslàlom com de descens”.

**Informació general**

La Seu d'Urgell (Alt Urgell - Lleida), capital dels Pirineus, està ubicada a 10 quilòmetres d’Andorra i a 180 quilòmetres de Barcelona. Té 12.500 habitants i es troba a una altitud de 700 m sobre el nivell del mar. La ciutat és un important centre de serveis i geogràficament està en la confluència dels rius Segre i Valira, tret que la converteix en un centre reconegut a nivell mundial per practicar esports d'aigües braves.

Hotels, restaurants, reserves:

Telf +34 973 351 511

[reserves@turismeseu.com](mailto:reserves@turismeseu.com)

<http://www.turismeseu.com>

**Contacte esdeveniment**

2018 Canoa Eslàlom ICF Copa del Món

La Seu d'Urgell - Espanya

[canoeslalomseu@parcolimpic.cat](mailto:canoeslalomseu@parcolimpic.cat)

<http://canoeslalomseu.parcolimpic.cat>

<http://www.rfep.es>

#canoelaseu

Parc Olímpic del Segre

Parc del Segre

25700 La Seu d'Urgell

Tel: +34 973 36 00 92

Fax: +34 973 36 01 92

[parcolimpic@parcolimpic.cat](mailto:parcolimpic@parcolimpic.cat)

<http://www.parcolimpic.cat>

**Més informació al web oficial de la competició**

<http://canoeslalomseu.parcolimpic.cat>

**Acreditacions per a premsa**: [media@canoeicf.com](mailto:media@canoeicf.com)

**Servei de premsa**

Xènia Fortea M. 607 754 170 | [xfortea@xcommunication.es](mailto:xfortea@xcommunication.es)

Toti Rosselló M. 670 763 555 | [toti@xcommunication.es](mailto:toti@xcommunication.es)